E Bichela Bub

Ich honn vabrung mei Juchendstubb

midde im Dorf als Bicheler Bub.

Do honn ich donn als Kind soweit

erläbt die gonze Nachgriegszeid.

Hunger hadd ma de gonze Daa

weil kaum was se ess uffzutreiwe wa.

Es gab kenn Brot unn a kenn Salz

die Mamme ging homschdere in die Palz.

Kam die Owends donn hemm mit Grumbiere unn Fett

do ware mir gonz schnell aus em Bett.

Gescheelt honn ma nie donn die Grumbiere

weil donn wirde se on Substans verliere.

Gewäscht unn geschnitt in Scheiwe glatt

unn donn geleed uff die heiss Oweplatt

ingerieb mit e klän bisje Schmalz

unn owe druff drei Grimmele Salz.

E Schlugg Eischelkaffee als brauni Brie

unn ferdisch war unsa Nachtmenue.

In da Schul hadd donn gridd unsa Jugendkreise

jede Morje e Dippche mit Quäckerspeise

unn wenn um Schulhof mol ääna e Abbel hadd

do stonde ma um denne a gleich gladd

unn jeda wolld donn de Grutze honn

ma hadde Hunga was soll ich sunscht soon.

Mitte Siwenevierzich was dun ma do laafe

gab es Daddel un Feische als erschdes zu kaafe

unn vunn Amerika kam donn noch Erdnussbudda

ach was wa das fa uns e Elendsfudda.

Ään Schmeer vunn demm Zeich ma ess konn

donn hadds midd Gewald äähnem widdastonn.

Es solld nidd vagess werre drumm schreib ichs hie uff

unn zum tringe do honn ma nur Wassa gesuff.

Erschd vill späda gabs richdich Esse unn a mol e Bier

ich werrs nidd vagesse wies wa jetzt glawens mir.

Reiner Thielen